En mand blev kørt på sygehuset, efter han blev fundet i sit brændende hus i Biersted natten til lørdag.

Natten til lørdag udbrød der brand i et hus på Stationsvej i Biersted. Branden blev opdaget omkring klokken ét af en forbipasserende, som ringede efter brandvæsnet. Da de nåede frem stod huset førstesal i flammer. Brandfolkene fandt en mand liggende på badeværelsesgulvet. Manden så ikke umiddelbart ud til at have taget skade, men blev kørt til observation på sygehuset. Ifølge vagtchefen ved Nordjyllands Politi opstod branden formentlig i køkkenet, hvor der stod en petroleumslampe.